《陈靖献公祠三首 其二》
清代·沈磐

分茅蓟北控岩疆，鼙鼓谁教动范阳。自有长君图社稷，不劳叔父佐成王。

丹心愿化千年碧，弱息难回百炼刚。缞绖何人轻慷慨，忠魂总赴白云乡。

作者简介：字石均，江南吴县人。诸生。○家石均家灵岩山下，名未甚著。杨维斗先生会文二株园，取冠众人，揭案珠明寺前，时学使者适岁试，亦取第一，目其文为一郡之冠。自是四方人士争欲识石均矣。表此轶事，见前辈持衡之当，能使人引重云。○七言近体如狮子搏象，必用全力，不求工于一字一句之间，西堂尤太史目为大家。